Бојана Андрић
Бојана Андрић (Београд, 11. јун 1944) је српски и југословенски драматург, сценариста, историчар телевизије, телевизијски уредник, аутор и редитељ.

На запаженим филмским и телевизијским подухватима била је сценариста — серија „Песма“, филм „Шешир професора Косте Вујића“... — или драматург — филм Лептирица, серија „Алекса Шантић“ итд.

Аутор је емисије „Трезор“ која се емитује од 2002. године.

Биографија 
Дипломирала је драматургију на Факултету драмских уметности у Београду (некада: Академија за позориште, филм, радио и телевизију).

Каријера јој се може сагледати у четири фазе. У првој је писала властита сценарија или драматуршки уобличавала туђа; затим је као уредник пласирала у јавност друге писце и редитеље, а у трећој је радила као истраживач и историчар телевизије. У четвртој фази ради као комплетан телевизијски аутор: писац, редитељ и водитељ.

Аутор једне радио драме („Мој пријатељ Шарл“) и више телевизијских („Далеко је Аустралија“, „Погрешна процена“ и др), коаутор ТВ драма и серија („Обичан живот“ са Живојином Павловићем, „Песма“ са Оскаром Давичом, Ђорђем Лебовићем, Ж. Павловићем, „Алекса Шантић“ са Јосипом Лешићем, Абдулахом Сидраном...).

У Играном програму Телевизије Београд од 1971. као драматург и уредник радила је на више десетина драма и драмских серија.

Од 1987. почела је да се бави историјом Телевизије Београд, а од 1993. интензивирала рад на оснивању Музеја телевизије у Србији. Од 1998. до 1999. била је коаутор посебног програма „Теветека“ који се заснива на емисијама из архива Телевизије Београд. Суоснивач је и извршни директор првог Међународног фестивала филмова о људским правима „Један свет“ у Београду, од 2001. године.

Обновила је од 2001. рад Редакције за историографију ТВБ чији је одговорни уредник, од 2005. је у пензији, али остала на РТС да ради ауторски пројекат „Трезор“.

Приређивач књиге Антологија ТВ драме и DVD издања „10 најбољих ТВ драма“ и „Сећање на недужне жртве“. Аутор публикације Репертоар редакције драмског програма ТВБ од 1958. до 1983, књиге Водич кроз продукцију Играног програма ТВ Београд од 1958. до 1995, Нисам гледао (коаутор са Миром Оташевић). Уредник је две књиге из едиције „Прилози за историју ТВБ“, као и аутор или уредник 13 изложби из историје Телевизије Београд.

О Бојани Андрић

Награде и признања (избор) 
 Годишња награда Телевизије Београд за 1991. — „за иницирање и реализацију идеја о очувању драмских и серијских емисија Играног програма ТВБ“.
 Награда за ТВ критику „Душан Дуда Тимотијевић“ за 2003. — за прегалачки рад у серији „Трезор“.
 Повеља Удружења новинара Србије 2008. — за рад на очувању медијске баштине.
 Плакета Југословенске кинотеке — за допринос филмској уметности, 2014.
 Награда „Тања Петровић“ — за изузетан допринос афирмацији културе и уметности, 2016.

Референце

Спољашње везе 

 
 Емисија РТС Трезор - Званични Јутјуб канал
 Илић, Драган. „Бојана и Трезор“, Време, Београд, бр. 1313, 3. март 2016.
 Вујичић, Мића. „Профил: Бојана Андрић, ауторка Трезора: Најдрагоценија телевизијска открића“, Yellow Cab/Пластелин
 Модли, Зоран. „Бојана Андрић (Трезор) добитница награде "Тања Петровић" за 2015.“, Ју тјуб канал Зорана Модлија, 3. март 2016. (видео снимак)
 Малушев, Александра В. „Бојана Андрић: Архивар телевизије“, Данас, Београд, 25. фебруар 2016.
 Пешић Ј. „Бојана Андрић: Јавни сервис укида Трезор; РТС: Летња шема, Трезор поново од јесени“, Удружење новинара Србије, 14. 6. 2017.
 Одлучни занесењак и дискретна хероина („Политика”, 27. март 2019)

Рођени 1944.
Српски сценаристи
Српски драматурзи
Српски новинари
Српски историчари
Бивши студенти Универзитета уметности у Београду
Чланови Удружења драмских писаца Србије
Оснивачи и чланови Адлигата
Српски телевизијски редитељи
Српски филмски редитељи
Београђани на филму
Водитељи из Београда
Новинари из Београда
Историчари из Београда